Document ID: /fineweb-2-swissfilter-quality_10-filterrobots/filtered/01521.jsonl.gz/48

El post 23-J
La secretària general d'ERC és partidària d'investir el candidat del PSOE perquè "Catalunya ha dit clarament que no a un govern del PP i Vox"
2 min
BarcelonaLa secretària general d'Esquerra Republicana, Marta Rovira, ha declarat aquest dimecres que no investir Pedro Sánchez "tindria unes conseqüències nefastes". En una entrevista a Catalunya Ràdio, Rovira ha emfatitzat que la repetició electoral deixa el país en una mala situació i suposa una irresponsabilitat per part dels partits independentistes amb representació a les Corts Generals: "Catalunya ha dit clarament que no a un govern del PP amb un complement de Vox". La política exiliada a Suïssa ha dit que ERC vol continuar treballant en la línia de l'anterior legislatura, i vol fer-ho "amb molta més força, sumant els 14 vots independentistes".
Inscriu-te a la newsletter Política Una mirada a les bambolines del poderInscriu-t’hi
Rovira ha insistit en la necessitat d'un "acord estratègic" de l'independentisme, i ha emplaçat Junts a negociar "amb discreció". "Les eleccions espanyoles ens obliguen a arribar a un acord", ha dit la secretària general d'ERC. La política demana una negociació "sincera i honesta per analitzar les propostes sobre la taula" en què els dos partits facin el mateix "en públic i en privat".
Segons ella, ha estat aquest desacord entre partits el que ha provocat la pèrdua de vots de l'independentisme. Rovira creu que els vots perduts es divideixen entre l'abstencionisme i el vot útil, que ha qualificat de "vot prestat". Creu que per recuperar la il·lusió del votant independentista caldria recuperar la unió que Junts i ERC van assolir en el passat, i ha recordat els pactes de Pedralbes com un moment en què l'independentisme no deixava que "qüestions formals" suposessin un impediment per negociar amb unitat davant d'Espanya: "Cal parlar amb el govern espanyol plegats, tal com es va començar a fer".
ERC demana a Junts arribar a un acord per exigir a Pedro Sánchez, a canvi de la investidura, els tres eixos que els republicans han reivindicat durant la campanya electoral: el "compliment d'acords pendents"; "l'autodeterminació i l'amnistia", i "donar resposta a les preocupacions de la ciutadania de Catalunya en el seu dia a dia" (la gestió de Rodalies i els dèficits d'inversions i fiscal). Rovira ha dit que només en el cas que el candidat del PSOE "girés l'esquena a Catalunya" es negarien a la seva investidura: "Li toca a ell moure fitxa".